original_code: adh

text: 1 Ruodhi 22 - Holy Bible [Luo Bible 2020] - (1Ru 22)\n1 Ruodhi 22\nKuom higni adek ne onge lweny e kind Israel gi Aram\nTo e higa mar adek Jehoshafat ruodh Juda nodhi neno ruodh Israel.\nRuodh Israel nosenyiso jodonge niya, “Donge ungʼeyo ni Ramoth Gilead en marwa to onge gima watimo mondo wakawe kuom ruodh Aram?”\nOmiyo nopenjo Jehoshafat, “Ibiro dhi konya kedo gi jo-Ramoth Gilead?” Jehoshafat nodwoko ruodh Israel niya, “Wan joka ngʼato achiel, joga gin jogi, faresena gin fareseni.”\nTo Jehoshafat bende nowachone ruodh Israel niya, “Mokwongo penj ane Jehova Nyasaye wachni.”\nOmiyo ruodh Israel nochoko jonabi kanyakla maromo ji mia angʼwen, mopenjogi niya, “Bende anyalo dhi kedo gi jo-Ramoth Gilead, koso kik adhi?” Negidwoke niya “Dhiyo nikech Jehova Nyasaye nochiwe e lwet ruoth.”\nTo Jehoshafat nopenjo niya, “Donge nitie janabi mar Jehova Nyasaye ka ma dwapenj wach?”\nRuodh Israel nodwoko Jehoshafat niya, “Pod nitie ngʼato achiel manyalo penjonwa Jehova Nyasaye wach, to ok adware nikech ok okor gimoro amora maber kuoma, to kinde duto mana gik maricho. Nyinge en Mikaya wuod Imla.” Jehoshafat nodwoko niya, “Ruoth ok onego iwach kamano.”\nOmiyo ruodh Israel noluongo achiel kuom jodonge mowachone niya, “Dhi piyo iom Mikaya wuod Imla.”\nRuodh Israel kod Jehoshafat ruodh Juda noyudo orwako lepgi mag ruoth ka moro ka moro kuomgi obet e kom duongʼne e kar dino cham mantie e dhoranga Samaria, kendo ne gin kod jonabi duto mane koro e nyimgi.\nKoro Zedekia wuod Kenana noloso tunge mag nyinyo kolando niya, “Ma e gima Jehova Nyasaye owacho, ‘Gi chumbegi ibiro chwowo jo-Aram nyaka itiekgi chuth.’ ”\nJonabi mamoko duto bende ne koro wach mana machal kamano. Negiwacho niya, “Monj jo-Ramoth Gilead kendo ilogi nikech Jehova Nyasaye enokete e lwet ruoth.”\nJaote mane odhi luongo Mikaya nowachone niya “Jonabi duto osekoro wach achiel machalre, kagiwacho ni gima ber biro timore ni ruoth. In bende yie ikor wach maber kaka gisekorono.”\nTo Mikaya nowacho niya, “Akwongʼora gi nying Jehova Nyasaye mangima ni, anyalo mana nyise gima Jehova Nyasaye owachona.”\nKane Mikaya ochopo, ruoth nopenje niya, “Bende wanyalo dhi mondo waked gi jo-Ramoth Gilead, koso kik wadhi?” Nodwoke niya, “Ked kodgi kendo iyud loch nimar Jehova Nyasaye osechiwe e lwet ruoth.”\nRuoth nowachone niya, “Nyaka karangʼo ma anaketi mondo ikwongʼrina gi nying Jehova Nyasaye ni iwacho adiera ma ok miriambo?”\nEka Mikaya nodwoke niya, “Ne aneno jo-Israel duto koke ewi gode mana kaka rombe maonge jakwath, kendo Jehova Nyasaye nowacho ni, ‘Jogi onge gi ruoth. Yie iwe ngʼato ka ngʼato odhi e dalane gi kwe.’ ”\nRuodh Israel nowachone Jehoshafat niya, “Donge nawachoni ni ok okorna gik mabeyo, to okoro mana gik maricho?”\nMikaya nodhi nyime kawacho niya, “Kuom mano winj wach Jehova Nyasaye: Naneno Jehova Nyasaye kobet e kom duongʼne gi jopolo duto kochungʼ molwore, e bade korachwich kendo e bade koracham.\nKendo Jehova Nyasaye nowacho ni, ‘En ngʼa mabiro hoyo Ahab mondo oked gi jo-Ramoth Gilead kendo onege kuno?’ “To ngʼato ka ngʼato nochiwo pache.\nMogik, roho marach nobiro mochungʼ e nyim Jehova Nyasaye mowacho ni, ‘Abiro hoye.’\n“Jehova Nyasaye nopenje niya, ‘Ere kaka ibiro hoye?’ “Nodwoke niya, ‘Abiro dhi mondo abed roho mar miriambo e dho jonabi mage duto.’ “Jehova Nyasaye nodwoke niya, ‘Dhiyo kendo itim kamano nikech in ema ibiro hoye mi iloye.’\n“Omiyo koro sani Jehova Nyasaye oseketo roho mar miriambo e dho jonabigi duto. Jehova Nyasaye osengʼadoni buch masira.”\nEka Zedekia wuod Kenana noa malo mopamo lemb Mikaya. Nopenje niya, “En yo mane ma Roho mar Jehova Nyasaye noluwo kobiro wuoyo kodi?”\nMikaya nodwoke niya, “Ibiro fwenyo chiengʼ ma iniring kidhi pondo e ot maiye.”\nRuodh Israel nogolo chik niya, “Kawuru Mikaya kendo utere ir Amon jatend dala maduongʼ kendo ir Joash wuod ruoth,\nkendo uwachne ni, ‘Gima ruoth wacho ema: Ket ngʼatni e od twech kendo kik imiye gimoro amora makmana makati kod pi nyaka aduogi kangima.’ ”\nMikaya nowachone niya, “Kidwogo kingima, to kara ok asewuoyo gi dho Jehova Nyasaye.” Bangʼe nomedo wacho niya, “Winjuru wechena, un ji duto!”\nOmiyo ruodh Israel gi Jehoshafat ruodh Juda nodhi Ramoth Gilead.\nRuodh Israel nowachone Jehoshafat niya, “Abiro rwako lewni moko ka wadhi e lweny mondo kik gifwenya, in to rwak arwaka lepi mag ruoth.” Omiyo ruodh Israel norwako lewni ma ok nyal fwenyego kendo nodhi e lweny.\nRuodh jo-Aram nogolo chik ne jotende piero adek gariyo mariembo geche niya, “Kik uked gi ngʼato angʼata bed ni otin kata oduongʼ makmana ruodh Israel.”\nKane jotelo mariembo geche lweny noneno Jehoshafat negiwacho e chunygi niya, “Adier ma en ruodh Israel.” Omiyo negilokore mondo giked kode, to kane Jehoshafat oywak,\njotelo mariembo geche lweny noneno ni ok en ruodh Israel mi negiweyo lawe.\nTo ngʼat moro noywayo atungʼ mare modiro asere ma nochwowo ruodh Israel e kind law lweny mane orwako. Ruoth nonyiso jariemb gache niya, “Lok garini mondo igola ka, nimar ahinyora marach.”\nOdiechiengʼno duto lweny nomedo bedo mager kendo noten ruoth e gache komanyore gi jo-Aram. Remo mane chwer kawuok kama nohinyore nopongʼo i gari, kendo godhiambo notho.\nKane ochopo podho chiengʼ ywak nowinjore e kind jolweny niya, ngʼato ka ngʼato odog e gwengʼ-gi kendo ngʼato ka ngʼato odog e pinygi.\nKamano ruoth notho kendo nokele Samaria moike kanyo.\nNe gilwoko garino e yawo moro Samaria (kama ochode lwokoree), kendo guogi nonangʼo rembe, mana kaka wach Jehova Nyasaye nosewacho.\nTimbe mamoko mag loch Ahab kaachiel gi gik moko duto mane otimo, gi dala ruoth maduongʼ mane ogero mobawo gi lak liech kod mier mane ochielo gi ohinga, donge ondikgi e kitap rapar mar ruodhi Israel?\nAhab noyweyo gi kwerene, kendo Ahazia wuode nokawo lochne kaka ruoth.\nJehoshafat wuod Asa nodoko ruodh Juda e higa mar angʼwen mar Ahab ruodh Israel.\nJehoshafat ne ja-higni piero adek gabich kane obedo ruoth kendo norito piny kodak Jerusalem kuom higni piero adek gabich. Min mare ne nyinge Azuba nyar Shilhi.\nE gik moko duto noluwo yore Asa wuon mare kendo ne ok oweyogi, nimar notimo gima kare e nyim Jehova Nyasaye. To kata kamano kuonde motingʼore gi malo mag lemo ne ok omuki kendo ji nodhi nyime mana gi chiwo misengini kendo wangʼo ubani.\nJehoshafat bende ne nigi kwe gi ruodh Israel.\nGik mamoko manotimore ndalo loch Jehoshafat gi gik mane otimo kaachiel gi humbe lwenjene, donge ondikgi e kitepe rapar mar ruodhi Juda?\nNoriembo jochode machwo mane ni kuonde motingʼore mag lemo mane otony e ndalo mag loch wuon-gi Asa.\nE kindeno ne onge ruoth e piny Edom, jalupne ema ne ni e loch.\nKoro Jehoshafat nohondho yiedhi mag ohala mondo odhi Ofir oom dhahabu to kata kamano ne ok gikwangʼ nikech ne gikethore kama iluongo ni Ezion Geber.\nE kindeno Ahazia wuod Ahab nowacho ni Jehoshafat niya, “Yie iwe joga okwangʼ gi jogi, to Jehoshafat nodagi.”\nJehoshafat notho kaka kwerene kendo noyike but kwerene e dala maduongʼ mar Daudi wuon-gi. Kendo Jehoram wuode nobedo ruoth kare.\nAhazia wuod Ahab nobedo ruodh Israel e Samaria e higa mar apar gabiriyo mar loch Jehoshafat ruodh Juda, kendo nobedo ruodh Israel higni ariyo.\nNotimo richo e nyim Jehova Nyasaye nikech nowuotho e yore mag wuon-gi gi min-gi kendo e yore mag Jeroboam wuod Nebat mane omiyo Israel otimo richo.\nNotiyo ni Baal kendo nolame mi nomiyo Jehova Nyasaye, Nyasach Israel, obedo gi mirima mana kaka wuon-gi nosetimo.\n1 Ruodhi 22:1\n1 Ruodhi 22:2\n1 Ruodhi 22:3\n1 Ruodhi 22:4\n1 Ruodhi 22:5\n1 Ruodhi 22:6\n1 Ruodhi 22:7\n1 Ruodhi 22:8\n1 Ruodhi 22:9\n1 Ruodhi 22:10\n1 Ruodhi 22:11\n1 Ruodhi 22:12\n1 Ruodhi 22:13\n1 Ruodhi 22:14\n1 Ruodhi 22:15\n1 Ruodhi 22:16\n1 Ruodhi 22:17\n1 Ruodhi 22:18\n1 Ruodhi 22:19\n1 Ruodhi 22:20\n1 Ruodhi 22:21\n1 Ruodhi 22:22\n1 Ruodhi 22:23\n1 Ruodhi 22:24\n1 Ruodhi 22:25\n1 Ruodhi 22:26\n1 Ruodhi 22:27\n1 Ruodhi 22:28\n1 Ruodhi 22:29\n1 Ruodhi 22:30\n1 Ruodhi 22:31\n1 Ruodhi 22:32\n1 Ruodhi 22:33\n1 Ruodhi 22:34\n1 Ruodhi 22:35\n1 Ruodhi 22:36\n1 Ruodhi 22:37\n1 Ruodhi 22:38\n1 Ruodhi 22:39\n1 Ruodhi 22:40\n1 Ruodhi 22:41\n1 Ruodhi 22:42\n1 Ruodhi 22:43\n1 Ruodhi 22:44\n1 Ruodhi 22:45\n1 Ruodhi 22:46\n1 Ruodhi 22:47\n1 Ruodhi 22:48\n1 Ruodhi 22:49\n1 Ruodhi 22:50\n1 Ruodhi 22:51\n1 Ruodhi 22:52\n1 Ruodhi 22:53


text: Bible in one year - Luo Bible 2015 - April 18\n1. Chieng’ Sabato moro, Yesu nodhi chiemo e od jaduong’ jo-Farisai moro, kendo ji ne ng’iye ahinya.\n2. To e odno ne nitie ng’ato e nyim Yesu ma mbunda ohingo.\n3. Yesu nopenjo jopuonj Chik kod jo-Farisai ni, “Chikwa oyie mondo ochang ji chieng’ Sabato, koso ok oyie?”\n4. To ne ok gidwoke gimoro. Eka nokawo ng’atno mi ochango, kendo oweyo odhi.\n5. Bang’ mano nowachonigi niya, “Ere ng’ato kuomu ma ka kanje kata rwadhe opodho e bugo chieng’ Sabato, to ok dogole mana gikanyono?”\n6. To dwoko penjono notamogi.\n7. Yesu noneno ka welo yiero kombe moyiedhi, omiyo nowachonigi niya,\n8. “Ka oluongi e nyasi moro mar kisera, to kik ibed e kom moyiedhi, nikech dipo ka ng’at moluongi oluongo koda ng’at moloyi gi duong’ bende.\n9. Eka kamoro dipo ka ng’at mane oluongouno obiro, mowachoni ni, ‘Weni jali komino.’ Kamano wiyi dikuodi, kidhi bet e kom man chien moloyo.\n10. Kuom mano, ka oluongi kamoro, to dhi ibed mana e kom man chien moloyo, mondo ka ng’ama oluongino obiro, to owachni ni, ‘Osiepna, sudi ibi nyime ku.’ Kamano iniyud duong’ e nyim welo mamoko duto,\n11. nikech ng’at mating’ore malo nodwok piny, to ng’at madwokore piny noting’ malo.”\n12. Eka Yesu nowacho bende ni ng’at mane oluongeno ni, “Ka iluongo ji e chiemb odiechieng’, kata chiemb otieno, to kik iluong mana osiepeni kata oweteni kata wedeni kata jogweng’u momew, nimar dipo ka gin bende chieng’ moro giluongi, mi gichuli kar luong mane iluongogigono.\n13. To kiloso nyasi, to luong mana joma odhier gi rang’onde gi pudhe kod muofni,\n14. eka inibed ng’ama oguedhi, nikech gin gionge gima digichulgo. To Nyasaye nochuli chieng’ ma joma kare ochiere.”\n15. Ng’at achiel kuom joma ne chiemo kod Yesu nowinjo wechego, mowacho ni Yesu niya, “Mano kaka joma nobet ka chiemo e nyasi manie Piny Ruoth Nyasaye gin johawi!”\n16. To Yesu nowachone ni, “Ng’at moro noloso nyasi maduong’, mi oluongo ji mathoth.\n17. Kane chiemo oseikore, ne ooro jotichne mondo odhi owach ni joma oluongi niya, ‘Biuru nikech gik moko duto oseikore.’\n18. To giduto kar rombgi ne gichako wacho weche ma ginyisogo wuon nyasi gimomiyo ok ginyal biro. Ng’at mokwongo nowacho ni jatich mane oor ni, ‘Aseng’iewo puodho moro, omiyo nyaka adhi anene. Kuom mano wach ni ruodhi mondo ong’wonna.’\n19. Ng’at machielo to nowacho ni, ‘Aseng’iewo ruedhi apar mag pur, omiyo nyaka adhi atemgi. Kuom mano, wach ni ruodhi mondo ong’wonna.’\n20. Ng’at moro to nowacho ni, ‘An gi miaha, omiyo ok anyal biro.’\n21. Eka jatich nobiro monyiso ruodhe wechego. Mirima nomako wuon nyasi, mi owacho ni jatichne niya, ‘Wuogi piyo, idhi e yore gi chirni, mondo ikel joma odhier gi rang’onde gi muofni kod pudhe miyudo.’\n22. To kane jatich oduogo, nowacho ni ruodhe niya, ‘Jaduong’, wasetimo kaka nende iwacho, to thuolo pod nitie mar luongo jomoko.’\n23. Eka ruodhe nochako owachone ni, ‘Dhiyo e wang’yore kod gweng’ duto, iwach ni ji kijiwogi ni nyaka gibi mondo oda opong’ thich!\n24. Awachonu adier ni onge kata ng’at achiel kuom ji mane oluongi ma nobil chiemba.’ ”


text: 2 Weche mag Ndalo 7 - Holy Bible [Luo Bible 2020] - (2WeN 7)\n2 Weche mag Ndalo 7\nKane Solomon otieko lemo, mach nolwar koa e polo mowangʼo misango miwangʼo pep kod misengini mamoko kendo duongʼ mar Jehova Nyasaye nopongʼo hekalu.\nJodolo ne ok nyal donjo e hekalu mar Jehova Nyasaye nikech duongʼ mar Jehova Nyasaye nopongʼe.\nKane jo-Israel duto noneno mach koa e polo kabiro piny kod duongʼ mar Jehova Nyasaye kani ewi hekalu negigoyo chongegi e ndiri ka gikulore auma. Negilamo kendo goyone Jehova Nyasaye erokamano, kagiwacho niya, “Jehova Nyasaye ber kendo herane osiko manyaka chiengʼ.”\nEka ruoth kod ji duto nochiwo misengini e nyim Jehova Nyasaye.\nRuoth Solomon nochiwo misango gi dhok alufu piero ariyo gi ariyo kod rombe gi diek maromo alufu mia achiel gi piero ariyo. Kamano ruoth kod ji duto nowalo hekalu mar Nyasaye.\nJodolo nokawo keregi kaachiel gi jo-Lawi ka goyo thumbe mag Jehova Nyasaye mane ruoth Daudi nolosone pako Jehova Nyasaye kendo mane itiyogo kane odwoko erokamano kowacho niya, “Herane osiko manyaka chiengʼ.” Jodolo mane ochungʼ momanyore gi jo-Lawi ne goyo turumbete ka jo-Israel duto nochungʼ.\nSolomon nopwodho dier laru mane nitie e nyim hekalu mar Jehova Nyasaye kendo kanyo nochiwoe misengini miwangʼo pep kod boche miwangʼo mag misango mar lalruok nikech kendo mar misango mar mula manoloso ne ok nyal tingʼo misengini miwangʼo, gi chiwo mag cham kod boche.\nE ndalogo Solomon kod jo-Israel duto notimo sawo kuom ndalo abiriyo. Ne en chokruok maduongʼ mochakore Lebo Hamath nyaka Wadi man Misri.\nChiengʼ mar aboro negichokore nikech negisepwodho kendo mar misango kuom ndalo abiriyo kendo sawo bende kuom ndalo abiriyo.\nTo odiechiengʼ mar piero ariyo gadek mar dwe mar abiriyo nomiyo ji thuolo mondo odog e miechgi ka gimor gi ilo e chunygi nikech gik mabeyo mane Jehova Nyasaye osetimo ni Daudi gi Solomon kendo ni joge Israel.\nKane Solomon osetieko gero hekalu mar Jehova Nyasaye kod od ruoth mar dak kendo nosetieko timo gik moko duto manochano mondo otim e hekalu mar Jehova Nyasaye kod ode owuon;\nJehova Nyasaye nofwenyorene gotieno mowacho niya, “Asewinjo lemoni kendo aseyiero hekalu ka kaka kara mitimoe misengini.\n“Ka aloro polo ni koth kik chuwe kata ka keto bonyo mondo ocham piny kata aoro dera marach mar tho ne joga,\nEka nangʼigi kendo nachik ita ni lemo molam ka.\nAseyiero kendo pwodho hekaluni mondo nyinga obedie nyaka chiengʼ, wengena kod chunya nobed kanyo kinde duto.\n“To in kiwuotho e nyima kaka Daudi wuonu notimo kendo itimo duto ma achiko kendo rito chikena gi buchena,\neka anagur lochni mar ruoth kaka ne asingorane Daudi wuonu, kane awachone ni, ‘Ok inibed maonge ngʼato marito jo-Israel kaka ruoth.’\n“To kulokoru mi ok umako wechena kod chikena ma asemiyou kendo udhi mondo uti ne nyiseche mamoko kendo lamogi,\nnapudh jo-Israel oko ma agolgi e pinya mane amiyogi kendo anakwed hekaluni ma asepwodho nikech Nyinga. Enobed ka ngero kendo gima ji duto jaro.\nKata obedo ni hekaluni koro nigi duongʼ, ji duto mabiro kadho bute nowuor kendo nohum ka gipenjo ni, ‘Angʼo momiyo Jehova Nyasaye osetimo gima chalo kama ni pinyni kod hekaluni?’\nJi nodwokgi ni, ‘Nikech negiweyo Jehova Nyasaye ma Nyasach kweregi manogologi e piny Misri mine gikawo nyiseche mamoko ka gilamogi kendo tiyonegi ma emomiyo osekelo masichegi duto kuomgi.’ ”\n2 Weche mag Ndalo 7:1\n2 Weche mag Ndalo 7:2\n2 Weche mag Ndalo 7:3\n2 Weche mag Ndalo 7:4\n2 Weche mag Ndalo 7:5\n2 Weche mag Ndalo 7:6\n2 Weche mag Ndalo 7:7\n2 Weche mag Ndalo 7:8\n2 Weche mag Ndalo 7:9\n2 Weche mag Ndalo 7:10\n2 Weche mag Ndalo 7:11\n2 Weche mag Ndalo 7:12\n2 Weche mag Ndalo 7:13\n2 Weche mag Ndalo 7:15\n2 Weche mag Ndalo 7:16\n2 Weche mag Ndalo 7:17\n2 Weche mag Ndalo 7:18\n2 Weche mag Ndalo 7:19\n2 Weche mag Ndalo 7:20\n2 Weche mag Ndalo 7:21\n2 Weche mag Ndalo 7:22


text: To be dier dak ngima mochwere gi jalni, ung’e ni ng’at molal e ma nowit e mach ma liel nyaka chieng’, en nobedi kaachiel gi jochiende; wang’eyo wachno en adiera ka wasomo ndiko\n"Kane ochopo loka komachielo e gweng' mar Gadarena, chwo ariyo mane nigi jochiende nowuokne e gunda mar liete moromo kode. Ne giger asasa ma onge ng'ama nenyalo kalo kanyo. Ne gikok matek ni, "Idwaro ang'o irwa ka, Wuod Nyasaye? Mit kise biro ka mondo isandwa ka ndalo moketi pok ochopo?" – Mathayo 8:28-29\n"Kane Yesu owuok oko e dho wath, ng'at moro man-gi jochiende moa e taondno, noromo kode, kuom kinde mang'eny ng'at ni ne pok orwako law kata dak ei ot, to nodak e dier liete. 28 Kane oneno Yesu, noywak matek kendo nopodho e tiende, kogoyo koko gi duol mamalo niya, "Ang'o mid-waro timo koda, Yesu, Wuod Nyasaye Ma Malo Moloyo? Asayi, kik isanda!" - Luka 8:27-28\nGoroni temo nyiso wa picha kaka Jachien achiel chalo. Wan gi ng’eyo mogundho ni jochiende man nitie kar chuny jo motho kelo mana luoro ma ok nyal fulo….\nTo be ila l? Ka dipo podi ok iketo genoni kuom Ruoth Kristo Yesu kaka Jawarni, in ng’a mo olal kendo ong’ad ni piny bura mar thi e sand mochwere to inyalo mana resri ka ponono i lokri kuom richoni mondo iluong nying Ruoth Yesu eka nikwo.


text: Tim jo-Lawi 27 - Holy Bible [Luo Bible 2020] - (TiLa 27)\nTim jo-Lawi 27\n“Wuo gi jo-Israel kendo inyisgi ni: ‘Ka ngʼato ochiwo singo makende ni obiro chiwo ngʼato ni Jehova Nyasaye, eka bangʼe oyudo ni ok onyal chopo singruokneno, to nengo monego wargo ngʼatno ema:\nNgʼama dichwo ma hike chakore piero ariyo nyaka piero auchiel, en to noware mana gi shekel piero abich mag fedha, ma gin shekel mitiyogo e kama ler mar lemo.\nTo dhako ma bende hike romo kamano to nowar gi shekel piero adek.\nTo ka ngʼatno hike chakre abich nyaka piero ariyo, to noware gi shekel piero ariyo ka en dichwo, to ka en dhako to noware gi shekel apar.\nTo ka ngʼatno hike pok ochopo abich to osekadho dwe achiel, to noware gi shekel abich mar fedha ka en nyathi ma wuowi, to ka en nyako to noware gi shekel adek.\nTo ka ngʼatno hike chakore piero auchiel kadhi malo, to nochul shekel apar gabich ka en dichwo, to ka en dhako to noware gi shekel apar.\nKaponi ngʼat mane osingoreno odhier ma ok nyal chulo nengo ma oketneno, to nokaw ngʼatni mondo otere e nyim jadolo, kendo jadolo noyiene mondo ochul mana gima nokwongʼore ni onyalo.\n“ ‘Ka ngʼato osingore ni obiro chiwo ne Jehova Nyasaye chiayo minyalo timgo misango, to gima ochiwono nobed mowal ne Jehova Nyasaye.\nOk oyiene wilo chiayono mondo oket moro kare, bedni orach kata ober, bende ok onyal wile gi gimoro amora. To kaponi otimo kamano, to nyaka ongʼe ni chiayono kod mokwongo giduto koro ginibed mowal ni Jehova Nyasaye.\nKa chiayo mane osingono obedo mogak ma ok nyal timgo misango ni Jehova Nyasaye, to chiayono chuno ni nyaka kele e nyim jadolo,\nmondo jadolo onon ka ober kata ka orach. Nengo moro amora ma jadolo oketo ema nobed nengo chiayono.\nTo ka wuon chiayono dwaro waro chiacheno, to nyaka omed achiel ewi abich mar nengone.\n“ ‘Ka ngʼato ochiwo ode mondo obed gima owal ni Jehova Nyasaye, to jadolo mondo onon odno kober kata korach. To nengo moro amora ma jadolo oketo ema nobed nengo odno.\nTo ka wuon odno dwaro waro odeno, to nyaka omed achiel ewi abich mar nengone, eka odno noduogne.\n“ ‘Ka ngʼato ochiwo ne Jehova Nyasaye bath lope moro, to nyaka nengone romre gi nengo kodhi ma inyalo chwo e puodhono. Nengo kodhi mar shairi midhi chwo e lowono nyaka rom abiriyo ma en shekel piero abich mar fedha.\nKaponi ochiwo lopeno e Higa mar Piero Abich, to nengone osiki mana kamano.\nKaponi ochiwe ka Higa mar Piero Abich oserumo, to jadolo mondo okwan higni modongʼ nyaka chop ndalo mar Higa mar Piero Abich, kendo nengone obed mana maromo gi higni modongʼ-go.\nKaponi ngʼat mane ochiwo lopeno nigi chuny mar ware, to nyaka ochul achiel ewi abich mar nengone, eka puodhono nobed mare.\nTo kaponi ok odwar waro lopeno, kata ka oseuse ni ngʼato machielo, to koro ok oyiene ware.\nKa ochopo Higa mar Piero Abich mi oweyo puodhono, to nobed gima ler kaka puodho moyangne Jehova Nyasaye chuth, kendo puodhono nodongʼne jadolo kaka mwandune chuth.\n“ ‘Ka ngʼato ochiwo ni Jehova Nyasaye puodho mosengʼiewo, ma ok en lop anywola,\nto jadolo nigi thuolo mondo ogo nengo maromre kode nyaka chop e Higa mar Piero Abich, kendo ngʼatno nochul nengono mana godiechiengno, kaka gima owal ni Jehova Nyasaye.\nKa Higa mar Piero Abich osechopo, to puodho nodwok ir ngʼat mane ongʼiewe kuome, ma en wuon lowo hie.\nNengo ka nengo nopim gi nengo shekel mitiyogo e kama ler mar lemo ma shekel achiel romre gi gera piero ariyo.\n“ ‘Gimoro amora mokwong nywol kuom jambi gin mag Jehova Nyasaye, bedni gin dhok, kata rombe, omiyo kik ichiwgi kaka gima iwalo ni Jehova Nyasaye.\nKaponi en chiayo mogak ma ok nyal timgo misango ni Jehova Nyasaye, to noware e nengo mogone, komedo achiel ewi abich mar nengone. Kaponi ok oware to nyaka ngʼiewe mana e nengo moketi.\n“ ‘Gimoro amora ma ngʼato angʼata osechiwo ni Jehova Nyasaye chuth kuom mwandune ma en godo, bedni en dhano kata chiayo kata lop anywola ok onego ngʼiew kata waro nikech gima osechiw ne Jehova Nyasaye ler moloyo.\n“ ‘Ngʼato angʼata mochiwne Jehova Nyasaye mondo okum ok nyal war, to nyaka nege anega.\n“ ‘Achiel kuom apar mar gik moko duto ma lowo onyago bedni gin cham, kata olembe duto gin mag Jehova Nyasaye, kendo gin gik maler mowalne.\nKa ngʼato owaro achiel kuom apar mar gige, to nyaka omedie achiel ewi abich mar nengogi.\nChiayo mar apar mokadho e bwo ludh jakwath e kinde ma okwanogi, nobed mowal ni Jehova Nyasaye, bedni gin dhok kata rombe.\nOk oyiene pogo mabeyo gi maricho kata wilogi. To kaponi owilo chiayo moro gi machielo, to chiayono kaachiel gi mowilegono, giduto ginibed gik maler e nyim Jehova Nyasaye kendo ok nyal wargi.’ ”\nMagi e chike mane Jehova Nyasaye omiyo Musa ewi Got Sinai ne jo-Israel.\nTim jo-Lawi 27:1\nTim jo-Lawi 27:2\nTim jo-Lawi 27:3\nTim jo-Lawi 27:4\nTim jo-Lawi 27:5\nTim jo-Lawi 27:6\nTim jo-Lawi 27:7\nTim jo-Lawi 27:8\nTim jo-Lawi 27:9\nTim jo-Lawi 27:10\nTim jo-Lawi 27:11\nTim jo-Lawi 27:12\nTim jo-Lawi 27:13\nTim jo-Lawi 27:14\nTim jo-Lawi 27:15\nTim jo-Lawi 27:16\nTim jo-Lawi 27:17\nTim jo-Lawi 27:18\nTim jo-Lawi 27:19\nTim jo-Lawi 27:20\nTim jo-Lawi 27:21\nTim jo-Lawi 27:22\nTim jo-Lawi 27:23\nTim jo-Lawi 27:24\nTim jo-Lawi 27:25\nTim jo-Lawi 27:26\nTim jo-Lawi 27:27\nTim jo-Lawi 27:28\nTim jo-Lawi 27:29\nTim jo-Lawi 27:32\nTim jo-Lawi 27:33\nTim jo-Lawi 27:34


text: “wasebet ka wakosonu’’: Australia okwaa ng’wono ne nyithindo mosebed kirocho ratichgi eyor bedo e achiel. – Sky Fm\n“wasebet ka wakosonu’’: Australia okwaa ng’wono ne nyithindo mosebed kirocho ratichgi eyor bedo e achiel.\nWritten by Phenny Waga on October 22, 2018\nPrme Minister ma Australia Scott Morrison\nGi Odalo Fred\nPrime Minister ma Australia Scott Morrison ogolo andiko makende mar kwa ng’wono ne jogo duto mosebed kirocho ratichgi eyor bedo e achiel, kowacho ni piny mar Australia ema osebedo kakoso keto mise makare mar chungo wach makamaa.\nOte onogo nochiw e lwasi mar kuyo ahinya kabende ogolo twak mare eod bura makono, twak manegeto kwayo ng’wono ne ji 15,000 duto mosebed kirocho ratichgi eyor bedo e achiel.\nMarisson omedoni gin kaka piny owacho wigi kuot matamre gi nono kwom koso kawo ondamo mager nejogo duto mosebedo karocho ratich dhano, ahinya ahinya to jogo mabedo e achiel gi nyithindo. Bende oyango historia marach mar pinyonogo kowacho ni oseyangore ni gisebedo kagiumo masira makamaa mosebedo kadhinyime e sikunde bwora, kanise mathoth, klepe mag tuko kata sports clubs kaachiel kod kwonde konyo nyithindo makiye kata orphanages.\nNg’wono makamaa biromana tok kamison moro manyinge Royal Commission chiwo lipot mayango kaka ratich nyithindo osebed kirocho kwonde mopogore opogore yoo Australia kono.\nPrime Minister Morrison okwa ng’ono ne nyithindo, jonyuol, jogo oporo kata whistle blowers, gi ji duto mosebed girocho ratichgi eyor bedo e achiel. Ekinde manochiwo twak makamaa e od bura, jood bura duto ochung malo kendo ling’ thii kwom thwolo matin eparo jogo mosewito ngimagi eyorno mar bedo e achiel mochuno kata bembo ekind mamoko.\nMigao mopogore opogore yoo Australia kono bende osewuok oko mar kwa ng’wono kalure gi wechego mag rocho ratich nyithindo. Kalure gi lipot manogol gi Royal Commission yangoni ekind higa mar 1950 nyaka 2010, atamalo 7 mar jodolo mag Catholics yoo Australia iseyo mokalo kwom rocho ratich nyithindo kendo umo wechego mar neno ni okokawnegi kum moramora.\n40 YEAR OLD MAN IN POLICE CUSTODY AFTER HE RAZED DOWN THE RESIDENCE OF A 14 YEAR OLD BOY WHO ALLEGEDLY DEFILED HIS THREE YEAR OLD DAUGHTER\nWe Want Water in Nyatike,MP tells Migori County Government\n28 YEAR-OLD BODA BODA OPERATORS DIES IN A ROAD ACCIDENT IN BONDO\nAWENDO POLICE LAUNCHES INVESTIGATION OVVER THE DEATH OF A 38 YEAR OLD MAN LYNCHED BY ANGRY MOB


text: 1 Weche mag Ndalo 28 - Holy Bible [Luo Bible 2020] - (1WeN 28)\n1 Weche mag Ndalo 28\nDaudi noluongo jotend Israel duto mondo ochokre Jerusalem. Noluongo jotend dhoudi gi jotend migepe mag jotich ruoth, jotelo morito migepe mag jolweny alufe gi migepe mag jolweny miche, to gi jotelo morito mwandu duto kod jamni mag ruoth gi mag yawuote kaachiel gi jotelo matiyo e dala ruoth, joma roteke to gi jolweny mathuondi.\nEka Ruoth Daudi nochungo kar tiende mowacho niya, “Winjauru jowetena kendo jothurwa. Ne achano e chunya mondo ager ot kaka kar yweyo mar Sandug Singruok mar Jehova Nyasaye mondo obed raten mar tiend Nyasachwa kendo ne an gi chenro mar gere.\nTo Nyasaye nowachona ni, ‘Ok iniger ot miluonge Nyinga nikech in jalweny kendo isechwero remo.’\n“Kata kamano Jehova Nyasaye ma Nyasach Israel noyiera kuom anywolana mondo abed ruodh Israel manyaka chiengʼ. Noyiero Juda jatelo, to koa e dhood Juda noyiero anywolana, to kuom yawuot wuora duto, notimo ngʼwono mondo oketa ruodh Israel duto.\nTo kuom yawuota duto ma bende Jehova Nyasaye osemiya mangʼeny, noyiero wuoda Solomon mondo obedi e kom loch mar pinyruodh Jehova Nyasaye e Israel.\nNowachona niya, Wuodi Solomon e ngʼat manogerna ot gi laru mare nikech aseyiere mondo odok wuoda kendo anabed wuon-gi.\nKa orito chikena gi buchena ma ok obaro mana kaka iritogi sani, to anagur lochne nyaka chiengʼ.\n“To in wuoda Solomon, par Nyasach wuonu kendo ichiwri mondo itine gi chunyi duto kendo imiye paroni duto nikech Jehova Nyasaye nono chuny ji duto kendo ongʼeyo paro duto mopondo. Kidware, to iniyude, to kiweye, to enojwangʼi nyaka chiengʼ.\nEmomiyo par malongʼo nikech Jehova Nyasaye oseyieri mondo igerne ot kaka kama ler mar lemo. Bed motegno kendo itim tich.”\nBangʼe Daudi nonyiso wuode Solomon kit gedo mar agoch hekalu, kaka onego gere, kuondege mag keno, utege mamalo, agolnige maiye kod kar timo misango.\nNe omiye kit gedo duto mag laru mar hekalu mar Jehova Nyasaye to gi udi molwore kod mago mag keno mar hekalu mar Jehova Nyasaye kendo kuonde keno mag gik mopwodhi mana kaka Roho mar Nyasaye noketo e pache.\nBende nomiye chike mag migepe mag jodolo kod jo-Lawi to gi tije duto mag hekalu mar Jehova Nyasaye kaachiel gi gik moko duto mitiyogo e iye.\nBende nonyise pek mar dhahabu molosgo gige dhahabu monego tigo e tije mopogore opogore, to gi pek mar fedha molosgo gige fedha monego tigo tije mopogore opogore kaka:\npek mar rachungi mag teyni kod techegi molos gi dhahabu, kaachiel gi pek mar rachungi mar taya ka taya gi techene, pek fedha mar rachungi mar taya ka taya gi techene molos kod fedha mana kaka moro ka moro owinjore gi tije;\npek mar dhahabu mar mesa ka mesa miketoe makati mopwodhi kaachiel gi pek mar fedha mag mesni molos gi fedha;\npek mar dhahabu maler milosogo uma, bakunde mag kiro pi kod njage; pek mar dhahabu mar tawo ka tawo molos gi dhahabu kod pek mar fedha mar tawo ka tawo molos gi fedha;\nkod pek dhahabu mopwodhi molosgo kendo mar misango miwangʼoe ubani. Bende nonyise kaka onego olos gach lweny, ma en kerubi molos gi dhahabu moyaro bwombegi kendo oumo Sandug Singruok mar Jehova Nyasaye.\nDaudi nowacho niya, “Magi duto manie ndiko ne ayudo kuom lwet Jehova Nyasaye mane ni kuoma, kendo nomiya winjo matut kuom chenro mar gedo.”\nMigepe mag jodolo kod jo-Lawi oseikore ne tije duto mag hekalu mar Jehova Nyasaye, kendo joma ochiwore molony e tije mopogore opogore oikore konyi e tije duto. Jotelo kod ji duto nowinj weche duto miwacho.\n1 Weche mag Ndalo 28:1\n1 Weche mag Ndalo 28:2\n1 Weche mag Ndalo 28:3\n1 Weche mag Ndalo 28:4\n1 Weche mag Ndalo 28:5\n1 Weche mag Ndalo 28:6\n1 Weche mag Ndalo 28:7\n1 Weche mag Ndalo 28:9\n1 Weche mag Ndalo 28:10\n1 Weche mag Ndalo 28:11\n1 Weche mag Ndalo 28:12\n1 Weche mag Ndalo 28:13\n1 Weche mag Ndalo 28:14\n1 Weche mag Ndalo 28:15\n1 Weche mag Ndalo 28:16\n1 Weche mag Ndalo 28:17\n1 Weche mag Ndalo 28:18\n1 Weche mag Ndalo 28:19\n1 Weche mag Ndalo 28:21


text: Familia mar lady mourine kwayo mondo jotelo kod jochiw kony mangwon onyal yuoro kod omenda mondo oik godo chenro mar kowo lady mourine kare may yueyo. – Sky Fm\nFamilia mar lady mourine kwayo mondo jotelo kod jochiw kony mangwon onyal yuoro kod omenda mondo oik godo chenro mar kowo lady mourine kare may yueyo.\nFamilia mar jangolo marahuma ma osenindo Mourine Achieng (Lady Mourine) koroni to owuok oko kendo kwayo kony kuom jotelo e pachoka e yor neno ni chenro mar kowo e kare mar yueyo ma osenindo mourine achieng onyal chopo kare maonge ngikruok moro amora.\nKane oloso kod jofwambo owadgi lady mourine migosi Carlos Ochieng ne okoni nyaka ne Lady Mourine ne wit ngimane e gwenge mag uriri sub-county e county ma migori gisebedo ka giyudo welo ma opogore opogore mabiro mondo okuu kod familia margi to onge okang ma longo ma gin godo mar rwako welogo kaluwore kod nok mar omenda.\nNe gikwayo jotelo ma opogore opogore ma ongeyo lady mourine kod jogo man kod chuny mar kony mondo oyie oyuorgi ka gikoni chenro mag timo iko mar jangolono pok oketi e okang ma owinjore.\nMigosi ochieng bende ne okoni kaka familia gichano mondo mikai lady mourine obi ogol e kar kano ringre jogo ma otho ma ojele chieng tich abich (Friday) kama ibi tere achiel ka chiel nyaka e gwenge mag kopanga ei suna-west sub-county kanyoero ma ibikowee e kar yueyo mare ka ochopo chieng sabato (Saturday).\nIko mar lady mourine igeno ni ibiyuorie kod jotelo ma opogore opogore ka notelnegi kod ogai mar nasaa migosi Raila amolo odinga e kind welo mamoko.


text: 1 Timotheo 3 - Holy Bible [Luo Bible 2020] - (1Tim 3)\nMa en wach mar adiera ni ka ngʼato oketo chunye mondo obed jatend kanisa to odwaro tich mogen.\nJatend kanyakla mar jo-Kristo nyaka bed ngʼat ma wach moro amora marach onge kuome, chwor dhako achiel kende, ngʼat mobidhore, moritore, kendo modimbore, ngʼat moluor, mohero rwako welo kendo japuonj molony,\nngʼat ma ok ohero kongʼo, ngʼat ma ok ger, bende owinjore obed ngʼat mamuol, ma ok ohero dhawo kendo ma ok ohero pesa.\nNyaka obed ngʼat morito ode maber kendo nyaka one ni nyithinde winjo wachne gi luor mowinjore.\n(To ka ngʼato ok nyal rito ode owuon, to ere kaka dorit kanisa Nyasaye?)\nKik obed ngʼat moyudo warruok machiegni, nono to sunga nyalo make mi opodhi kendo bura loye kaka noloyo jachien.\nBende nyaka obed ngʼat ma joma ok oyie wuoyo kuome maber, mondo kik obadho mar jachien gaje mi opodhi kendo one wichkuot.\nKamano bende jokony e kanisa bende nyaka bed joma imiyo luor, joma odimbore, joma ok madh kongʼo kendo joma ok oowre gi yudo ohala e yo ma ok nikare.\nNyaka gimak adiera matut mar yie gi chuny maler maonge richo moro amora.\nNyaka temgi mokwongo, to ka oyud ni onge wach moro marach kuomgi eka mondo yienegi bedo jokony.\nKamano bende, mondgi nyaka bed joma owinjore mi luor, kik gibed mon mohero kuoth, to owinjore gibed mon moritore kendo ma jo-adiera e weche duto.\nJakony kanisa nyaka bed ngʼatno man-gi dhako achiel kende kendo mopuonjo nyithinde gi joode duto maber.\nJoma osetiyo maber yudo nying maber kendo gibedo gi chir e yie margi kuom Kristo Yesu.\nKata obedo ni ageno biro iri mapiyo to andikoni wechegi mag puonj mondo;\nkaponi adeko to ingʼe kaka ji onego owuothi e dier kanyakla mar jo-Nyasaye, ma en kanisa mar Nyasaye mangima, ma en e siro kendo mise mar adiera.\nChutho, mano kaka weche Nyasaye odhiero ngʼeyo kendo nigi duongʼ miwuoro: Kristo nobiro e ringruok, kendo Roho nonyiso ratiro ni oonge ketho, malaike ne onene, kendo wachne ne oyal e kind ogendini, ji ne oyie kuome e piny ngima, kendo ne otere malo e duongʼ mar Nyasaye.\n1 Timotheo 3:1\n1 Timotheo 3:2\n1 Timotheo 3:3\n1 Timotheo 3:4\n1 Timotheo 3:5\n1 Timotheo 3:6\n1 Timotheo 3:7\n1 Timotheo 3:8\n1 Timotheo 3:9\n1 Timotheo 3:10\n1 Timotheo 3:11\n1 Timotheo 3:12\n1 Timotheo 3:13\n1 Timotheo 3:14\n1 Timotheo 3:15\n1 Timotheo 3:16\n1 Timotheo 1 / 1Tim 1\n1 Timotheo 2 / 1Tim 2\n1 Timotheo 3 / 1Tim 3\n1 Timotheo 4 / 1Tim 4\n1 Timotheo 5 / 1Tim 5\n1 Timotheo 6 / 1Tim 6


text: Omiyo temuru matek mondo ujiw yieu gi timbe mabeyo, to timbeu mabeyo ujiw gi rieko. Rieko to jiwuru gi ritruok, to ritruok to ujiw gi kinda, to kinda ujiw gi luoro Nyasaye. Luoro Nyasaye to jiwuru gi hero owete, hero owete to jiwuru gi hera maradier.\nTo beduru mang’won, ka ng’ato ka ng’ato kecho wadgi, kendo weyone richone, mana kaka Nyasaye oseweyonu kuom Kristo.\nEmomiyo, kinde moro amora mwayudoe thuolo, to ber mondo watim ni ji duto maber, to moloyo ni jogo ma owetewa kuom yie.


text: To wagouru ni Nyasaye erokamano nikech wan ma wan kuom Kristo, otelonwa pile koselocho, kendo komiyo walando wach man kuom Kristo kuonde duto, mana ka tik mang’ue ng’ar. Wachalo gi ubani mang’ue ng’ar mar misango ma Kristo ochiwo ni Nyasaye, malandore e kind joma ireso kod joma lal.\nkendo gouru ni Nyasaye erokamano, kata gima nade ema timore, nikech mano e gima Nyasaye dwaro ni mondo utim kaka jo-Kristo.\n Kue ma Kristo chiwo ema mondo obed jang’ad bura e chunyu, nikech kue nogo ema ne Nyasaye oseluongoue kaachiel e ringruok achiel. Omiyo gouru erokamano mogundho. Wach Kristo, gi gueth duto mokelo, mondo odag e chunyu. Puonjreuru kendo jiwreuru gi rieko duto. Weruru mamit e chunyu ni Nyasaye, kugoyone erokamano gi wende Zaburi gi wende pak kod wende mag chuny. Gimoro amora ma uwacho kata utimo onego obedi e nying Ruoth Yesu, kugoyoni Nyasaye Wuoro erokamano e nyinge.\nWago ni Nyasaye erokamano kuom mich mare modhiero ji wacho!\nKamano gouru erokamano pile ni Nyasaye Wuoro kuom gik moko duto, e nying Ruodhwa Yesu Kristo.\nEmomiyo wagouru erokamano ni Nyasaye, nikech wanwang’o piny manyien ma ok nyal yiengni, walameuru kaka owinjore, ka wamiye duong’ kod luor,\nWagoyo ni Nyasaye erokamano ndalo duto nikech un, kendo waluongo nyingu pile e lemowa.\n Koro wach mokwongo ma akwayo en ni mondo ji oter ywakgi ir Nyasaye ka gilemo kendo ka gisayo ni ji duto, kendo gigoyo erokamano. Nyaka gilem ni ruodhi gi jotelo duto, mondo wadag e ngima mokue kendo moboch, kwaluoro Nyasaye, kendo ka wan joma odimbore chuth.\nEnomi udok jomwandu ahinya e gik moko duto, mondo ubed jong’wono ndalo duto, kendo mano nomi ji mang’eny goni Nyasaye erokamano nikech chiwou ma wamiyogi.\nTo wagouru ni Nyasaye erokamano nikech wan ma wan kuom Kristo, otelonwa pile koselocho, kendo komiyo walando wach man kuom Kristo kuonde duto, mana ka tik mang’ue ng’ar.


text: Bible Verses On The Topic: Modesty -> Good Character\nGood Character: [Modesty]\n1 Korintho 12:23\nFuonde matindo wamiyo rit mamalo moloyo, kendo fuonde ma wakawo ni richo warwako maber moloyo.\n1 Timotheo 2:8-10\n Emomiyo adwaro ni kamoro amora ma ji ochokoree ka lemo to chwo duto mondo otingʼ lwetgi maler malo ka gilemo, maonge mirima kata goyo mbaka. Adwaro bende ni mon orwakre gi lewni mowinjore ka gibidhore kendo giritore maber, to rwakruokgi kik bed mana mar kado wich kata mar dhahabu kata mar rwako tigo ma nengone tek kata lewni ma nengogi tek, to onego girwakre gi timbe mabeyo mowinjore gi mon mawacho ni oluoro Nyasaye.\n Ber maru ok onego onenre mana kuom gik mulichogo dendu ma oko: kaka kado wich gi rwako bangli mag dhahabu kod lewni ma nengogi tek. To chutho ber maru onego obed mano maiye, ma en ber madier mar chuny mamuol kendo mokwe ma en gima duongʼ moloyo e wangʼ Nyasaye.\nAnto anyisou ni ngʼato angʼata morango dhako gi gombo oseterore kode gi ei chunye.\nEka apoya nono dhakono nowuok mondo oromne, korwakore kaka ochot mopongʼ gi paro marach.\nYesu nowachone jopuonjrene niya, “Gik mamiyo ji donjo e richo ochunore ni nyaka bedie, to okwongʼ ngʼatno makelo gigo.\nMana ka tere mar dhahabu manie um anguro, e kaka dhako ma jaber maonge rieko chalo.\nMano timore nikech wan chwech Nyasaye, manochweyo kuom Kristo Yesu mondo otim timbe mabeyo, ma Nyasaye owuon ema nosechano chon mondo watim.\n1 Petro 3:3-5\n Ber maru ok onego onenre mana kuom gik mulichogo dendu ma oko: kaka kado wich gi rwako bangli mag dhahabu kod lewni ma nengogi tek. To chutho ber maru onego obed mano maiye, ma en ber madier mar chuny mamuol kendo mokwe ma en gima duongʼ moloyo e wangʼ Nyasaye. Nikech kamano e kaka mon maler machon mane oketo genogi kuom Nyasaye ne loso bergi maiye. Ne giwinjo wach chwogi,\nSaulo nodwoko niya, “Donge an ja-Benjamin, oganda matin ahinya ei Israel, to donge dhoodwa bende e dhoot matin, moloyo ei oganda mar Benjamin? Angʼo momiyo iwacho wechegi kuoma?”\n mondo okel Vashti ma mikache ire ka orwako osimbo mar mikach ruoth, kendo mondo onyis ji to gi jotelo kaka ojaber, nikech nober neno. To ka joote notero wach ma ruoth nochiko, Vashti ma mikach ruoth notamore dhi. Eka ruoth nobedo makwiny kendo iye nowangʼ ahinya.\n Elihu norito mondi eka oloso gi Ayub nikech ne en ngʼama tin e diergi. To kane oneno ka ji adekgo osewuoyo mi wechegi orumo, to mirima nomake. Eka Elihu wuod Barakel ja-Buz nowacho kama: “An atin kuom higni, kendo un joma dongona; mano emomiyo naluor, kendo ne ok an gichir mar nyisou gima angʼeyo. Naparo e chunya ni, ‘Higa ema mondo owuo; kendo dak amingʼa e piny ema mondo opuonj rieko!’\n1 Petro 3:1-4\n Kamano un bende mon luoruru chwou, mondo ka moko kuomgi pok oyie to gilokre, ok nikech wecheu to nikech timbeu maler, ka gineno bidhruok gi luor mar ngimau. Ber maru ok onego onenre mana kuom gik mulichogo dendu ma oko: kaka kado wich gi rwako bangli mag dhahabu kod lewni ma nengogi tek. To chutho ber maru onego obed mano maiye, ma en ber madier mar chuny mamuol kendo mokwe ma en gima duongʼ moloyo e wangʼ Nyasaye.\nNimar gik moko duto manie piny, kaka gombo mar wangʼ kendo gombo mar ringruok kod sunga ma ji sungorego kuom gik ma gin-go, ok aa kuom Wuoro, to gin mana mag pinyni.\nOrwakore gi teko kod dimbruok; omiyo onyalo bedo mamor e ndalo mabiro.\nParo manie chunyu nyaka bed machal gi paro mane Kristo Yesu nigo.\n1 Timotheo 2:10\nto onego girwakre gi timbe mabeyo mowinjore gi mon mawacho ni oluoro Nyasaye.


text: Jagoro mar jopur e pachoka dwaro mondo jota chenro mag kembe mag regoniang onyal bedo kod list mag jopur ma pok ochul omenda. – Sky Fm\nJagoro mar jopur e pachoka dwaro mondo jota chenro mag kembe mag regoniang onyal bedo kod list mag jopur ma pok ochul omenda.\nJagoro mar jopur niang e pachoka migosi ezra okoth olodi dwaro mondo jota chenro mag kembe regoniang 5 e pachoka ma sirkal chano keto e lwet ji giwegi mondo onyal bedo kod nyinge mag jogo ma dayo kembego gopegi ma pok ne ochul kod kembe regonianggo kapok oket kembego e lwet ji giwegi e pachoka.\nKane oloso kod nyakalondoni migosi olodi ne okoni gidwaro mondo jota chenro duto mag kembego mondo onyal keto ayanga nyime jok ma gin kod gopegi mapok ochul mondo ka jotelo ma biro tayo kembo pok ochako tich to ginyal ngeyo jogo mondo onyal chulgi nimar sirkal sani ne oserucho gope duto ma jopur ma kembego nikod gopegi sani koro nyaka ne ni ochul.\nNe okoni jotelo kod jopur niang ma bende ne okawo hola kod obok maggi mag lope sani koro onengo okaw obokgi nimar sani gope mane omiyo omaki obok maggi mag lope nikech hola sani sirkal ne osechulo omendago duto.


text: Tim jo-Lawi 10 - Holy Bible [Luo Bible 2020] - (TiLa 10)\nTim jo-Lawi 10\nNadab gi Abihu ma yawuot Harun nokawo tewnigi mag mach mi giketoe mach, kendo ne gioloe ubani, kendo ne gimoko makwero e nyim Jehova Nyasaye ma chik Jehova Nyasaye ok oyie.\nKuom mano mach nomuoch e nyim Jehova Nyasaye mowangʼogi kendo ne githo mana kanyo.\nEka Musa nowacho ni Harun niya, “Ma e gima Jehova Nyasaye nowuoyoe kawacho kama, “ ‘Ananyis kaka an Nyasaye Maler ne jogo masudo buta, kendo nyaka miya luor e nyim ogendini duto.’ ” Wachni nomako dho Harun.\nMusa noluongo Mishael gi Elzafan yawuot Uziel ma en owadgi wuon Harun, mowachonegi niya, “Biuru ka mondo utingʼ ringre oweteu ugol oko mar kambi oa e dho kama ler mar lemo.”\nKuom mano negibiro ma gitingʼogi kendo gigologi oko mar kambi kaka Musa nochiko kapod girwako lepgi mag dolo miluongo ni tunik.\nEka Musa nowacho ne Harun kod yawuote ma Eliazar gi Ithamar niya, “Kik uwe wiu bed mogar, bende kik uyiech lepu, nono to ubiro tho kendo Jehova Nyasaye iye biro wangʼ gi ogandani duto. To wedeu kaachiel gi jo-Israel duto to nyalo ywago joma Jehova Nyasaye osetieko gi mach.\nUn to kik uwuogi ua e dho Hemb Romo, nono to ubiro tho, nikech un Jehova Nyasaye osewalou.” Omiyo negitimo mana kaka Musa nosewachonegi.\nEka Jehova Nyasaye ne owuoyo gi Harun kowachone niya,\nIn kaachiel gi yawuoti kik umadh kongʼo kata gima mero ji e kinde ma udhi e Hemb Romo, nono to ubiro tho. Mano en chik momako nyikwau nyaka tiengʼ mabiro.\nNyaka uket pogruok e kind gik mowal ne Jehova Nyasaye kod gik ma ok mowal, bende gik ma ok ler gi gik maler,\nkendo nyaka ipuonj jo-Israel chike duto mane Jehova Nyasaye omiyogi koa e dho Musa.\nMusa nowacho ne Harun gi yawuote mane odongʼ magin Eliazar gi Ithamar niya, “Kawuru misango mar cham mane odongʼ kuom misengini mane ochiwne Jehova Nyasaye gi mago miwangʼo gi mach kendo uchame ka ok oketie thowi but kendo mar misango, nikech en gima ler moloyo,\nkendo nyaka uchame e kama ler mar lemo nikech en pokni kaachiel gi yawuoti. Ma en pok mogol kuom misengini miwangʼo gi mach ne Jehova Nyasaye nikech kamano e kaka nochika.\nTo in kaachiel gi yawuoti gi nyigi unyalo chamo agoko mane olier mifwayo kaachiel gi bam mane ochiw e nyim Jehova Nyasaye. Chamgiuru kama owal ni Jehova Nyasaye, nimar osemiyigi in kaachiel gi nyithindo kaka pokni mar misango mar lalruok ne jo-Israel.\nBam mane osechiw kod agoko mane oselier nyaka kel kaachiel gi boche mag misengini miwangʼo gi mach nobed misango mifwayo e nyim Jehova Nyasaye. Ma nobed pokni mapile pile in kaachiel gi nyithindi kaka Jehova Nyasaye nochiko.”\nKane Musa openjo wach diel mane otimgo misango mar golo richo, kendo kane onyise ni ne osewangʼe, mirima nomake gi Eliazar kod Ithamar magin yawuot Harun mane odongʼ.\nEka nopenjogi niya, “Marangʼo ne ok uchamo misango mar golo richo e kama ler mar lemo? En misango maler mane omiu mondo upwodhgo oganda kuom richogi e nyim Jehova Nyasaye.\nNikech remb diendno ne ok oter e Kama Ler mar lemo, mano emomiyo ne onego uchame ei hekalu kaka nachikou.”\nHarun to nodwoko Musa niya, “Kawuono yawuota osetimo ni Jehova Nyasaye misango mar golo richogi giwegi kod misango miwangʼo pep, to kata kamano to koro neye gima osetimorena! To ka dine acham misango mar golo richoni kawuono, bende dine atimo maber e nyim Jehova Nyasaye?”\nBangʼ kane Musa osewinjo mae to ne oneno ni Harun ni kare.\nTim jo-Lawi 10:1\nTim jo-Lawi 10:2\nTim jo-Lawi 10:3\nTim jo-Lawi 10:4\nTim jo-Lawi 10:5\nTim jo-Lawi 10:6\nTim jo-Lawi 10:7\nTim jo-Lawi 10:8\nTim jo-Lawi 10:9\nTim jo-Lawi 10:10\nTim jo-Lawi 10:11\nTim jo-Lawi 10:12\nTim jo-Lawi 10:13\nTim jo-Lawi 10:14\nTim jo-Lawi 10:15\nTim jo-Lawi 10:16\nTim jo-Lawi 10:17\nTim jo-Lawi 10:18\nTim jo-Lawi 10:19\nTim jo-Lawi 10:20


text: 2 Weche mag Ndalo 23 - Holy Bible [Luo Bible 2020] - (2WeN 23)\n2 Weche mag Ndalo 23\nE higa mar abiriyo Jehoyada nonyiso tekone. Ne otimo winjruok kod jotend migepe mag jolweny mia achiel magin Azaria wuod Jeroham gi Ishmael wuod Jehohanan gi Azaria wuod Obed gi Maseya wuod Adaya kaachiel gi Elishafat wuod Zikri.\nNe giwuotho e piny Juda duto ka gichoko jo-Lawi kaachiel gi jotend anywola mag Israel moa e mier duto. Kane gibiro Jerusalem,\njogo mano chokore notimo winjruok gi ruoth e hekalu mar Nyasaye. Jehoyada nowachonegi niya, “Wuod ruoth nobed e loch kaka Jehova Nyasaye nosingore kuom nyikwa Daudi.\nKoro gima onego utim ema: Achiel kuom adek mar jodolo kod jo-Lawi mabiro dhiyo e tich chiengʼ Sabato biro rito dhoudi,\nto achiel kuom adek machielo to orit od ruoth, to achiel kuom adek modongʼ to orit Ranga Mise to ji mamoko modongʼ duto to nobed e laru mar hekalu mar Jehova Nyasaye.\nKik uyiene ngʼato angʼata mondo odonj e hekalu mar Jehova Nyasaye makmana jodolo kod jo-Lawi mopwodhi kendo tiyo odiechiengʼno, to ji mamoko duto to orit tije ma Jehova Nyasaye osemiyogi mondo gitim.\nJo-Lawi nochungʼ kolworo ruoth ka moro ka moro otingʼo gige lweny mage e lwete kendo ngʼato angʼata modonjo e hekalu nyaka negi, bende beduru machiegni gi ruoth kamoro amora modhiye.”\nJo-Lawi gi jo-Juda notimo kaka Jehoyada jadolo nochikogi. Jatend migawo ka migawo nokawo joge mane dhi tich chiengʼ Sabato to gi mago mane onego oywe, nikech Jehoyada ne ok omiyo migepe mamokogi thuolo.\nEka nomiyo jotend migepe mag jolweny mia achiel tonge kod kuodi kod okumba mano mane mag Ruoth Daudi mane nitie e hekalu mar Nyasaye.\nNochano ji duto mondo orit ruoth ka moro ka moro nigi gire mar lweny e lwete, chakre yo milambo nyaka yo nyandwat mar hekalu ka gilworo kendo mar misango kod hekalu.\nEka Jehoyada kod yawuote nogolo wuod ruoth oko mi osidhone osimbo mar loch kendo negimiye kitap chik mi gikete ruoth. Ne giwire ka gigoyo koko niya, “Ruoth mondo odag amingʼa!”\nKane Athalia owinjo koko mar joma ne ringo kendo pako ruoth, nodhi irgi e hekalu mar Jehova Nyasaye.\nNongʼicho moneno ruoth kochungʼ e bath siro mar dhoot. Jotelo gi jogo turumbete nochungʼ e bath ruoth kendo ji duto mag pinyno ne mor kendo negigoyo turumbete, to jower magoyo thumbe notelo ni wende pak. Eka Athalia noyiecho lepe kakok niya, “Andhoga! Andhoga!”\nJehoyada nooro jotelo morito migepe mag jolweny mia achiel-ka, ma bende ne gin jotend jolweny kowachonegi niya, “Keleuru e dierwa kendo neguru ngʼato angʼata maluwe.” Nimar jadolo nosewacho niya, “Kik dhakono donj ei hekalu mar Jehova Nyasaye.”\nOmiyo negimake kane ochopo e dhorangaj Farese e kar od ruoth kendo kanyo ema neginege.\nEka Jehoyada gi ji kod ruoth nosingore ni ginibed jo-Jehova Nyasaye.\nJi duto nodhi e hekalu mar Baal kendo negimuke. Negitoyo matindo tindo kende mag misango kaachiel gi nyisechene manono kendo neginego Matan jadolo mar Baal e nyim kendegi mag misango.\nBangʼe Jehoyada noketo jorit mag hekalu mar Jehova Nyasaye e bwo jodolo mane gin jo-dhood Lawi mane Daudi omiyo tij hekalu mondo gichiw misengini miwangʼo pep ni Jehova Nyasaye kaka ondikgi e Chik Musa ka gimor kod wer kaka Daudi ne ochikogi.\nBende noketo jorit dhoudi e rangeye mag hekalu mar Jehova Nyasaye mondo ngʼato angʼata ma ok ler kik donji.\nNokawo jotend migepe mag jolweny mia achiel-ka, jood ruoth, jotend ji kaachiel gi jopinyno duto kendo negigolo ruoth oko mar hekalu mar Jehova Nyasaye. Negidhi e od ruoth ka giluwo Rangach Mamalo kendo giketo ruoth e kom duongʼne.\nJopinyno duto nobedo gi mor kendo dala maduongʼ nobedo gi kwe, nikech Athalia nosenegi gi ligangla.\n2 Weche mag Ndalo 23:1\n2 Weche mag Ndalo 23:2\n2 Weche mag Ndalo 23:3\n2 Weche mag Ndalo 23:4\n2 Weche mag Ndalo 23:5\n2 Weche mag Ndalo 23:6\n2 Weche mag Ndalo 23:7\n2 Weche mag Ndalo 23:8\n2 Weche mag Ndalo 23:9\n2 Weche mag Ndalo 23:10\n2 Weche mag Ndalo 23:11\n2 Weche mag Ndalo 23:12\n2 Weche mag Ndalo 23:13\n2 Weche mag Ndalo 23:14\n2 Weche mag Ndalo 23:15\n2 Weche mag Ndalo 23:16\n2 Weche mag Ndalo 23:17\n2 Weche mag Ndalo 23:18\n2 Weche mag Ndalo 23:19\n2 Weche mag Ndalo 23:20\n2 Weche mag Ndalo 23:21


text: Semenya ochomo doho mar pingo chike manyien mageto nyiro chwech mar jomanyiri – Sky Fm\nSemenya ochomo doho mar pingo chike manyien mageto nyiro chwech mar jomanyiri\nWritten by Phenny Waga on February 20, 2019\nPhoto Courtesy. Caster Semenya of South Africa\nSulwe mar ng’wech mar mita 800 e ng’weyego mag Olympics nyadendi Caster Semenya nodhi e doho odiochieng’ manyoro mar pingo chike moko manyien mageto kedo kod jong’wech manyiri manikod teko mang’eny machal mar chwoo.\nNyadendi Semenya majahigni 28 maen nya South Africa, en nyako ma tekone osegabedo malo kendo kinde duto wuokga jaloch kakoro jomoko osebedo kalieko ni teko mare en mano mar jomachwoo kendo okowinjore obede piem achiel kod jomanyiri.\nE thwolo mokalo, duol marango ng’wech epiny mangima (IAAF) yande osieko kod chike moko mager makoro biro dwaro ni jong’wech duto manyiri manigi teko machal kod joma chwoo obiobed kimiyo yath moro makende madwoko chien teko makamano kata kiwango mat testosterone hormone.\nKatakamano oken mana Semenya kende ma chikegi geto hinyo.\nJong’wech machielo mabende iwacho ni ochwere ka chwoo kendo okonego piem kod jomanyiri wetegi oting’o nyar Kenya Margaret Nyairera kaachiel kod nyar Burundi Francine Niyonsaba.\nPiny owacho mar South Africa okwedo mokalo wach makamaa kendo wacho n imago gik maonge korgi kod atachgi, kamae koro birorocho ratich jong’wech manyiri. Ng’eto mar burano igeno tim giko dwe mar adek higani.\nChwo 10 obambo nyathi manyako majahigni 13 Bomet\nOle Gunnar opako Pogba kwom tugo mamit


text: 1 Weche mag Ndalo 19 - Holy Bible [Luo Bible 2020] - (1WeN 19)\n1 Weche mag Ndalo 19\nE kinde mamoko Nahash ruodh Amon notho mi wuode nobedo ruoth kare.\nDaudi noparo e chunye kowacho niya, “Anatim ngʼwono ni Hanun wuod Nahash, nikech wuon mare bende notimona ngʼwono.” Omiyo Daudi nooro joote mondo otimne Hanun mos kuom tho wuon mare. Kane joote Daudi nobiro ir Hanun e piny jo-Amon mondo gitimne mos,\njoka ruoth mag Amon nowachone Hanun niya, “Iparo ni Daudi miyo wuonu duongʼ ka ooro ji iri mondo ogoni mos? Donge joge osebiro mana mondo ginon kendo gicheng pinywa mondo onwangʼ yo ma onyalo loyego?”\nOmiyo Hanun nomako joote Daudi molielogi, ma ongʼado lepgi koa e dier ngʼegi nyaka e nungogi kadhi piny, bangʼe to oriembogi.\nKane ngʼato obiro mi onyiso Daudi gima osetimore ne joge, ne ooro joote mondo oromnegi nikech ne giyudo wichkuot malich. Ruoth nowacho niya, “Beduru Jeriko nyaka yie tiku dongi eka bangʼe uduogi.”\nKane jo-Amon oneno ka gisechido chuny Daudi, Hanun kod jo-Amon nooro fedha madirom kilo alufu piero adek mondo giholgo geche gi joriembgi kuom jo-Aram-Naharaim, jo-Aram Maaka kod jo-Zoba.\nNe giholo geche alufu piero adek gariyo gi joriembgi kaachiel gi ruodh jo-Maaka gi jolweny mage kendo negibiro ma gigoyo kambi but Medeba, to jo-Amon nochoki e miechgi mi negiyworone lweny.\nKane Daudi owinjo wachno nooro Joab gi jokedo mag lweny duto.\nJo-Amon nobiro mi giriedo ne lweny e dhoranga dalagi maduongʼ kane ruodhi mane obiro konyogi ne nikendgi e pap.\nJoab noneno ni wasigu ni yo ka nyime gi yo katoke, omiyo noyiero jolweny mabeyo moloyo ei Israel, moketogi mondo giked gi jo-Aram.\nTo joge mane odongʼ to noketo e bwo owadgi Abishai kendo nochomogi kuom jo-Amon.\nJoab nowacho niya, “Ka jo-Aram dwaro loya, to ubi ukonya, to ka diponi jo-Amon tek moloyi, to anabi akonyi.\nBed motegno kendo wakeduru motegno ne jowa kendo ni mier madongo mag Nyasachwa. Jehova Nyasaye notim gima ber e nyim wangʼe.”\nEka Joab gi jolweny mane ni kode nodhi mondo oked gi jo-Aram kendo negiringo e nyimgi.\nKane jo-Amon oneno jo-Aram karingo gin bende negiringo e nyim owadgi ma Abishai mi gidhi ei dala maduongʼ. Eka Joab nodok Jerusalem.\nBangʼ kane jo-Aram oneno ni jo-Israel oseloyogi, negioro joote moomo jo-Aram mane ni loka Aora kotelnegi gi Shofak mane jatend jolwenj Hadadezer.\nKane onyis Daudi wachni, nochoko jo-Israel duto ma ongʼado aora Jordan, kendo nochomogi mi giriedo ne lweny momanyore kodgi. Daudi noriedo joge mondo girad e lweny kod jo-Aram mi gikedo kode.\nTo negiringo gia e nyim jo-Israel kendo Daudi nonego jolwenjgi alufu abiriyo ma joidho geche miywayo gi farese to gi jolweny mawuotho gi tiendgi alufu piero angʼwen. Bende nonego Shofak mane jatend jolwenjgi.\nKane jopiny mane nitie e bwo loch Hadadezer oneno ni jo-Israel oseloyogi negiloso kwe kod Daudi mi gibedo e bwo lochgi. Omiyo jo-Aram ne ok ochako oyie konyo jo-Amon kendo.\n1 Weche mag Ndalo 19:1\n1 Weche mag Ndalo 19:2\n1 Weche mag Ndalo 19:3\n1 Weche mag Ndalo 19:4\n1 Weche mag Ndalo 19:5\n1 Weche mag Ndalo 19:6\n1 Weche mag Ndalo 19:7\n1 Weche mag Ndalo 19:8\n1 Weche mag Ndalo 19:9\n1 Weche mag Ndalo 19:10\n1 Weche mag Ndalo 19:11\n1 Weche mag Ndalo 19:12\n1 Weche mag Ndalo 19:13\n1 Weche mag Ndalo 19:14\n1 Weche mag Ndalo 19:15\n1 Weche mag Ndalo 19:16\n1 Weche mag Ndalo 19:17\n1 Weche mag Ndalo 19:18\n1 Weche mag Ndalo 19:19